РЕГЛАМЕНТ (ЕО) № 757/2009 НА КОМИСИЯТА
от 18 август 2009 година
за изменение на Регламент (ЕО) № 1189/2008 за определяне на подробни правила за прилагането през 2009 г. на тарифни квоти за внос на продукти от категорията „baby beef“ с произход от Хърватия, Босна и Херцеговина, Бивша югославска република Македония, Черна гора, Сърбия и Косово
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 144, параграф 1 и член 148, буква а) във връзка с член 4 от него,
като има предвид, че:
(1)
В съответствие с Регламент (ЕО) № 1189/2008 на Комисията (2) всички заявления за лицензии за внос в рамките на квотите, посочени в член 1 от него, се придружават от сертификат за автентичност, издаден от органите на страната износител или на митническата територия износител. Списъкът на органите в страните износители и на митническите територии износители, оправомощени да издават сертификати за автентичност, е посочен в приложение II към същия регламент.
(2)
Хърватия е променила названието на органа, издаващ сертификати за автентичност. Съгласно член 5, параграф 2 от Регламент (ЕО) № 1189/2008 списъкът, посочен в приложение II към същия регламент, следва да бъде съответно изменен.
(3)
Поради това Регламент (ЕО) № 1189/2008 следва да бъде съответно изменен.
(4)
За да се избегне несъответствие между названието на органа, посочено в наскоро издадените сертификати за автентичност, и названието на органа, посочено в Регламент (ЕО) № 1189/2008, изменението на последния следва да се прилага от 15 юни 2009 г. - датата, на която Хърватия е уведомила Комисията за името на новия издаващ орган.
(5)
Мерките, предвидени в настоящия регламент, съответстват на становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В приложение II към Регламент (ЕО) № 1189/2008 вписването относно издаващия орган в Хърватия се заменя със следното:
„-
Република Хърватска: Croatian Agricultural Agency, Poljana Križevačka 185, 48260 Križevci, Croatia“.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 15 юни 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 август 2009 година.